Prijedlog PROVEDBENE UREDBE VIJEĆA o izmjeni Provedbene uredbe (EU) br. 857/2010 o uvođenju konačne kompenzacijske pristojbe i konačnoj naplati privremene pristojbe na uvoz određenog polietilen tereftalata podrijetlom iz, između ostalog, Pakistana /* COM/2013/0604 final - 2013/0293 (NLE) */





OBRAZLOŽENJE 1. KONTEKST PRIJEDLOGA • Razlozi za prijedlog i ciljevi prijedloga Ovaj prijedlog odnosi se na primjenu Uredbe Vijeća (EZ) 597/2009 od 11. lipnja 2009. o zaštiti od subvencioniranog uvoza iz zemalja koje nisu članice Europske zajednice, („osnovna Uredba”) u djelomičnom ponovnom pokretanju antisubvencijskog postupka povezanog s uvozom određenog polietilen tereftalata podrijetlom, između ostalog, iz Pakistana. • Opći kontekst Ovaj prijedlog donosi se u kontekstu provedbe presude Općeg suda o provedbi Uredbe Vijeća (EZ) br. 597/2009 od 11. lipnja 2009. o zaštiti od subvencioniranog uvoza iz zemalja koje nisu članice Europske zajednice[1] („osnovna Uredba“) i rezultat je ispitnog postupka provedenog u skladu s materijalnim i postupovnim zahtjevima navedenima u osnovnoj Uredbi. • Postojeće odredbe u području prijedloga Provedbena Uredba Vijeća (EU) br. 857/2010 od 27. rujna 2010.[2] • Usklađenost s drugim politikama i ciljevima Unije Nije primjenjivo. 2. REZULTATI SAVJETOVANJA SA ZAINTERESIRANIM STRANAMA I PROCJENE UČINKA • Savjetovanje sa zainteresiranim stranama Zainteresirane strane obuhvaćene postupkom imale su mogućnost braniti svoje interese tijekom ispitnog postupka, u skladu s odredbama osnovne Uredbe. • Prikupljanje i korištenje stručnih znanja Nije bilo potrebe obratiti se vanjskim stručnjacima. • Procjena učinka Ovaj prijedlog rezultat je provedbe osnovne Uredbe. Osnovnom Uredbom ne predviđa se opća procjena učinka, ali ona sadržava opširan popis uvjeta koje je potrebno procijeniti. 3. PRAVNI ELEMENTI PRIJEDLOGA • Sažetak predloženog djelovanja Komisija je 17. svibnja 2013. u obavijesti („obavijest o djelomičnom ponovnom pokretanju”) objavljenoj u Službenom listu Europske unije[3] najavila djelomično ponovno pokretanje antisubvencijskog ispitnog postupka povezanog s uvozom određenog polietilen tereftalata podrijetlom, između ostalog, iz Pakistana. Ponovno pokretanje postupka potaknuto je djelomičnim poništavanjem članka 1. Provedbene uredbe Vijeća br. 857/2010 od strane Općeg suda u mjeri u kojoj se odnosi na pakistanskog proizvođača izvoznika Novatex Ltd („Novatex” ili „društvo u pitanju”). U skladu s člankom 266. Ugovora o funkcioniranju Europske unije, institucije Europske unije dužne su pridržavati se presude Općeg suda. Stoga je Europska komisija započela djelomično ponovno pokretanje antisubvencijskog ispitnog postupka u onoj mjeri u kojoj se odnosi na Novatex. Priloženi prijedlog Komisije za Uredbu Vijeća o uvođenju izmijenjene konačne kompenzacijske pristojbe društvu Novatex izrađen je nakon što su zainteresirane strane dobile dovoljno vremena da iznesu komentare na revidirani dokument konačne objave od 25. lipnja 2013. Predlaže se da Vijeće usvoji priloženi prijedlog Uredbe koji bi se trebao objaviti u Službenom listu Europske unije što je prije moguće. • Pravna osnova Uredba Vijeća (EZ) 597/2009 o zaštiti od subvencioniranog uvoza iz zemalja koje nisu članice Europske zajednice • Načelo supsidijarnosti Prijedlog je u isključivoj nadležnosti Unije. Načelo supsidijarnosti stoga se ne primjenjuje. • Načelo proporcionalnosti Prijedlog je u skladu s načelom proporcionalnosti jer je način djelovanja opisan u gore navedenoj osnovnoj Uredbi i ne dopušta mogućnost za donošenje odluka na nacionalnoj razini. Pokazatelj o načinu na koji je financijski i administrativni teret koji je stavljen na Uniju, nacionalne vlade, regionalna i lokalna tijela, gospodarske subjekte i građane sveden na minimum i o proporcionalnosti cilju prijedloga nije primjenjiv. • Odabir instrumenata Predloženi instrumenti: Uredba Vijeća. Ostala sredstva ne bi bila primjerena jer se osnovnom Uredbom ne predviđaju druge mogućnosti. 4. Posljedice za proračun Prijedlog nema posljedica na proračun Unije. 2013/0293 (NLE) Prijedlog PROVEDBENE UREDBE VIJEĆA o izmjeni Provedbene uredbe (EU) br. 857/2010 o uvođenju konačne kompenzacijske pristojbe i konačnoj naplati privremene pristojbe na uvoz određenog polietilen tereftalata podrijetlom iz, između ostalog, Pakistana VIJEĆE EUROPSKE UNIJE, uzimajući u obzir Ugovor o funkcioniranju Europske unije, uzimajući u obzir Uredbu Vijeća (EZ) 597/2009 od 11. lipnja 2009. o zaštiti od subvencioniranog uvoza iz zemalja koje nisu članice Europske zajednice[4] („osnovna Uredba”), a posebno njezin članak 15. stavak 1., uzimajući u obzir prijedlog koji je podnijela Europska komisija („Komisija”) nakon savjetovanja sa Savjetodavnim odborom, budući da: A. POSTUPAK (1) Provedbenom uredbom Vijeća (EU) br. 857/2010[5] („sporna Uredba”) Vijeće je uvelo konačne kompenzacijske pristojbe u rasponu od 44,02 EUR po toni do 139,70 EUR po toni na uvoz određenog polietilen tereftalata viskoznosti od 78 ml/g ili više, prema normi ISO 1628-5, podrijetlom iz Irana, Pakistana i Ujedinjenih Arapskih Emirata. (2) Kooperativni proizvođač izvoznik iz Pakistana, odnosno Novatex Ltd („Novatex” ili „društvo u pitanju”) 6. prosinca 2010. podnio je zahtjev Općem sudu kojim je tražio poništenje sporne Uredbe u mjeri u kojoj se primjenjuje na podnositelja[6]. (3) Opći sud je 11. listopada 2012. u svojoj presudi u predmetu T-556/10 („presuda Općeg suda”) utvrdio da Komisija i Vijeće nisu uzeli u obzir podatak koji proizlazi iz revizije retka 74. porezne prijave za 2008. i da pogreška koja je time nastala utječe na zakonitost članka 1. sporne Uredbe u mjeri u kojoj konačna kompenzacijska pristojba koju je odredilo Vijeće prelazi pristojbu primjenjivu kada te pogreške nema. Stoga je Opći sud poništio članak 1. Sporne uredbe u mjeri u kojoj se odnosi na društvo Novatex i u mjeri u kojoj konačna kompenzacijska pristojba prelazi primjenjivu kada te pogreške nema. (4) Opći sud je u predmetu T-2/95[7] (”predmet IPS”) utvrdio da, u slučajevima kada se postupak sastoji od nekoliko administrativnih koraka, poništavanje jednog koraka ne poništava cijeli postupak. Ovaj antisubvencijski postupak je primjer postupka koji se sastoji od više koraka. Stoga se poništenjem dijela sporne antisubvencijske Uredbe ne podrazumijeva poništenje cijelog postupka prije donošenja te Uredbe. Nadalje, u skladu s člankom 266. Ugovora o funkcioniranju Europske unije („UFEU”) institucije Unije dužne su se pridržavati presude Općeg suda od 11. listopada 2012. Time se podrazumijeva i mogućnost ispravljanja aspekata sporne Uredbe koji su doveli do djelomičnog poništenja, pritom ostavljajući nesporne dijelove na koje se ne odnosi presuda Općeg suda nepromijenjenima[8]. Valja napomenuti da su svi ostali utvrđeni zaključci u spornoj Uredbi i dalje važeći. (5) Nakon presude Općeg suda od 11. listopada 2012., Komisija je 17. svibnja 2013. djelomično ponovno pokrenula antisubvencijski ispitni postupak o uvozu određenog polietilen tereftalata podrijetlom, između ostalog, iz Pakistana[9]. Ponovno pokretanje postupka bilo je ograničeno na provedbu presude Općeg suda u mjeri u kojoj se odnosi na Novatex. (6) Komisija je o djelomičnom ponovnom pokretanju ispitnog postupka službeno obavijestila proizvođače izvoznike, uvoznike, korisnike i dobavljače sirovina za koje se zna da su obuhvaćeni, predstavnike zemlje izvoznice i industrije Unije. Zainteresirane strane dobile su priliku da iznesu svoja stajališta u pismenom obliku i da zatraže saslušanje unutar vremenskog okvira određenog u obavijesti. Nijedna zainteresirana strana nije zatražila saslušanje. (7) Sve zainteresirane strane obaviještene su o ključnim činjenicama i razmatranjima na temelju kojih je planirana preporuka za uvođenje izmijenjene konačne kompenzacijske pristojbe za društvo Novatex. Odobreno im je razdoblje za podnošenje prigovora nakon objave. B. PROVEDBA PRESUDE OPĆEG SUDA 1. Uvodna napomena (8) Podsjeća se da je razlog djelomičnog poništenja sporne Uredbe bio taj da su Komisija i Vijeće trebali uzeti u obzir činjenicu da je redak 74. porezne prijave društva u pitanju za 2008. bio revidiran. 2. Komentari zainteresiranih strana (9) U okviru važećeg roka za podnošenje komentara društvo u pitanju, Novatex, komentiralo je da bi nakon presude od 11. listopada 2012. konačnu kompenzacijsku pristojbu za uvoz u Europsku uniju određenog polietilen tereftalata podrijetlom iz Pakistana trebalo smanjiti za 1,02 %. Nadalje, društvo Novatex izjavilo je da bi kompenzacijska pristojba koja se primjenjuje na Novatex trebala iznositi 4,1 %, odnosno 35,39 EUR po toni od 1. lipnja 2010. (navodni datum stupanja na snagu privremene pristojbe). (10) Nisu zaprimljeni daljnji komentari bilo koje vrste o djelomičnom ponovnom pokretanju postupka. 3. Analiza komentara (11) Nakon analize gore navedenih komentara potvrđeno je da se poništenjem Provedbene uredbe (EU) br. 857/2010 povezanim s društvom Novatex, u mjeri u kojoj je konačna kompenzacijska pristojba prelazila primjenjivu pristojbu u nedostatku pogreške koju je utvrdio Sud, ne bi trebalo podrazumijevati poništenje cijelog postupka prije donošenja Uredbe. (12) Uzimajući u obzir izmijenjeni redak 74. porezne prijave društva, ponovni izračun stope subvencijske pristojbe društva Novatex uistinu daje ispravljeni iznos od 35,39 EUR po toni. (13) Revidiranu carinsku stopu potrebno je retroaktivno primjenjivati, odnosno od datuma stupanja na snagu Provedbene uredbe (EU) br. 857/2010. Na temelju članka 2. te Uredbe, primjenjuje se i od datuma stupanja na snagu Uredbe Komisije (EU) br. 473/2010 o uvođenju privremene kompenzacijske pristojbe. Ta Uredba Komisije stupila je na snagu dan nakon njezine objave u Službenom listu Europske unije, odnosno 2. lipnja 2010. (ne 1. lipnja 2010. kako navodi Novatex). 4. Zaključak (14) Izneseni komentari i njihova analiza uzeti su u obzir te je stoga zaključeno da se presuda Općeg suda treba provesti revizijom kompenzacijske stope pristojbe koja se primjenjuje na društvo Novatex, koju je potrebno smanjiti s 44,02 EUR/tona na 35,39 EUR/tona. S obzirom da je Novatex bio jedini proizvođač izvoznik predmetnog proizvoda u Pakistanu tijekom trajanja ispitnog postupka, ova se revidirana stopa pristojbe primjenjuje na sve uvoze iz Pakistana. Revidirana stopa pristojbe trebala bi se primjenjivati retroaktivno, odnosno od datuma stupanja na snagu Provedbene uredbe (EU) br. 857/2010. Na temelju članka 2. te Uredbe, trebala bi se primjenjivati i od datuma stupanja na snagu Uredbe Komisije (EU) br. 473/2010 o uvođenju privremene kompenzacijske pristojbe. (15) Carinska tijela potrebno je uputiti da povrate iznose plaćenih pristojbi koji premašuju iznos od 35,39 EUR/tona za predmetni uvoz sukladno s važećim carinskim propisima. C. OBJAVA (16) Zainteresirane strane obaviještene su o ključnim činjenicama i razmatranjima na temelju kojih se namjeravala provesti presuda Općeg suda. Sve zainteresirane strane dobile su priliku dati komentare, primjenom razdoblja od deset dana propisanog u članku 30. stavku 5. osnovne Uredbe. (17) Nisu zaprimljeni značajni komentari. D. IZMJENE MJERA (18) S obzirom na rezultate djelomičnog ponovnog pokretanja postupka, smatra se primjerenim da se kompenzacijska pristojba koja se primjenjuje na uvoz predmetnog proizvoda podrijetlom iz Pakistana izmijeni na 35,39 EUR/tona. (19) Tim postupkom ne utječe se na datum kada istječu mjere uvedene spornom Uredbom, odnosno 30. rujna 2015., DONIJELO JE OVU UREDBU: Članak 1. 1. Tablica u članku 1. stavku 2. Provedbene uredbe Vijeća br. 857/2010 mijenja se i glasi: Zemlja || Konačna stopa kompenzacijske pristojbe (EUR/tona) Iran: sva društva || 139,70 Pakistan: sva društva || 35,39 Ujedinjeni Arapski Emirati: sva društva || 42,34 2. Revidirana stopa pristojbe od 35,39 EUR/tona za Pakistan primjenjuje se od 30. rujna 2010. 3. Iznose pristojbi koji su plaćeni ili uknjiženi prema članku 1. Provedbene uredbe (EU) br. 857/2010 u početnoj verziji i iznose privremenih pristojbi koji su konačno naplaćeni prema članku 2. iste Uredbe u početnoj verziji, koji premašuju one koji su utvrđeni na temelju članka 1. ove Uredbe, potrebno je vratiti ili otpustiti. Povrat i otpust potrebno je zatražiti od nacionalnih carinskih tijela sukladno s važećim carinskim propisima. Ako nije drugačije navedeno, primjenjuju se važeće odredbe povezane s carinskim pristojbama. Članak 2. Ova Uredba stupa na snagu sljedećeg dana od dana objave u Službenom listu Europske unije. Ova je Uredba u cijelosti obvezujuća i izravno se primjenjuje u svim državama članicama. Sastavljeno u Bruxellesu, Za Vijeće Predsjednik [1] SL L 188, 18.7.2009., str. 10. [2] SL L 254, 29.9.2010., str. 10. [3] SL C 138, 17.5.2013., str. 32. – 34. [4] SL L 188, 18.7.2009., str. 104 – 105. [5] SL L 254, 29.9.2010., str. 10. [6] Predmet T-556/10 Novatex Ltd protiv Vijeća Europske unije. [7] Predmet T-2/95 Industrie des poudres sphériques (IPS) protiv Vijeća [1998] ECR II-3939. [8] Predmet T-2/95 Industrie des poudres sphériques (IPS) protiv Vijeća [1998] ECR II-3939. [9] SL C 138, 17.5.2013., str. 32. – 34.